**Α λυκείου ανάπτυξη παραγράφου με ορισμό**

Στην ανάπτυξη παραγράφου με ορισμό, στη θεματική περίοδο, ρωτάμε τι ονομάζεται ή τι λέγεται η έννοια που ορίζεται. Ο ορισμός αποτελείται από την **οριστέα έννοια**, αυτή δηλαδή που ορίζεται, **το είδος ή γένος** της έννοιας, δηλαδή το **ευρύτερο** σύνολο όπου ανήκει η έννοια που ορίζεται και η **ειδοποιός διαφορά**, δηλαδή το χαρακτηριστικό αυτό που κάνει την οριστέα έννοια να ξεχωρίζει από τις άλλες του είδους. Ο ορισμός, αναλόγως με το πως παρουσιάζει την οριστέα έννοια, χωρίζεται σε **αναλυτικό**, όταν δηλαδή παρουσιάζει τα γνωρίσματα της έννοιας και **γενετικό** όταν περιγράφει τη διαδικασία γένεσης μίας έννοιας. Τέλος ανάλογα με την έκταση είναι **σύντομος** , ή **εκτεταμένος**.

**ΠΑΡΑΔΕΙΓΜΑΤΑ.**

Παραλληλόγραμμο (οριστέα έννοια) λέγεται το τετράπλευρο(γένος) που έχει τις απέναντι πλευρές του παράλληλες. (ειδοποιός διαφορά).

Η παιδαγωγική (οριστέα έννοια) είναι μία κοινωνική επιστήμη( γένος) που εξετάζει τη συμπεριφορά του ανθρώπου στην παιδική και εφηβική ηλικία, μέσω της διαδικασίας της αγωγής και της μάθησης (ειδοποιός διαφορά).

Αλλοτρίωση είναι η αποξένωση μερών ή του συνόλου της προσωπικότητας του ανθρώπου από τον κόσμο, ή και από τον ίδιο τον εαυτό του. Είναι ένα είδος σκλαβιάς, όπου το άτομο δεν μπορεί να κατακτήσει ό,τι επιθυμεί.

Διαφήμιση (οριστέα έννοια), είναι η ενέργεια που μεταδίδει πληροφορίες (γένος) για εμπορικούς σκοπούς σκοπούς(ειδοποιός διαφορά).

Τα απομνημονεύματα είναι ιστορική έκθεση των γεγονότων όπου ο συγγραφέας τα έζησε ο ίδιος ή πήρε μέρος σ΄αυτά.

Διαφωτισμός ή αιώνας των φώτων είναι το πνευματικό κίνημα που αναπτύχθηκε τον 17ο και 18ο αι. στην Ευρώπη με στόχο την βελτίωση των συνθηκών ζωής του ανθρώπου και τη φυγή του από το σκοταδισμό και την προκατάληψη.

Ρατσισμός είναι το δόγμα που υποστηρίζει τη διάκριση των ανθρώπων σε ανώτερους και κατώτερους. Ισχυρίζεται ότι υπάρχουν φυλές, έθνη, κοινωνίες , όπου τα μέλη τους μειονεκτούν έναντι άλλων.

Εργασία είναι η χειρωνακτική ή πνευματική ενασχόληση του ανθρώπου για να αποκτήσει τα προς το ζην. Η εργασία παίρνει διαφορετική μορφή ανάλογα με τον πολιτισμό, την οικονομία και την κουλτούρα κάθε λαού. Στις αρχέγονες κοινωνίες η εργασία είχε στόχο τη διατήρηση του ανθρώπου στη ζωή και ήταν ομαδική. Σήμερα επικρατεί η εξατομίκευση της εργασίας.

Πολλοί πνευματικοί άνθρωποι είναι δημιουργοί των δοκιμίων. Δοκίμιο, είναι ένα σύντομο και προσιτό στο αναγνωστικό κοινό κείμενο, που ασκεί κριτική σε θέματα τέχνης, πολιτισμού , επιστήμης, χωρίς να ολοκληρώνει την προσέγγιση του, αφού δεν επιδιώκει τη λεπτομερή προσέγγιση των θεμάτων που ασχολείται.

Προκατάληψη είναι η αρνητική θέση στα μέλη μίας κοινότητας. Ο προκατειλημμένος είναι εχθρικός απέναντι στα μέλη της συγκεκριμένης ομάδας, τα αξιολογεί με εμπάθεια μόνο και μόνο επειδή ανήκουν σ΄αυτή την ομάδα. Η ομοιογένεια του χαρακτήρα ολόκληρης αυτής της ομάδας, επισκιάζει τα ιδιαίτερα χαρακτηριστικά κάθε μέλους της.